Einn vestlenskur keppandi á Íslandsmótinu í rallý Næstkomandi laugardag verður ekin fyrsta umferðin af fimm í Íslandsmeistaramótinu í rallý 2014 . Keppnin fer fram á sérleiðum um Djúpavatn og Hvaleyrarvatn á Reykjanesi og verður í umsjón Bifreiðaíþróttaklúbbs Reykjavíkur . Verður dagurinn tekinn snemma en keppnin hefst á Djúpavatni kl. 9.00 . Nánari upplýsingar um tímasetningar og fleira er að finna á www.bikr.is Ein landsbyggðaráhöfn er meðal þeirra tólf sem skráðar eru til leiks en hana skipa Skagfirðingurinn Baldur Haraldsson og Borgfirðingurinn Aðalsteinn Símonarson . Þeir eru að hefja sitt þriðja keppnistímabil saman og mæta til leiks á mun aflmeiri Subaru Impreza bíl en þeir hafa verið á fram til þessa . Er stefnan hjá þeim félögum að gera enn betur en undanfarin ár en þeir urðu í þriðja sæti Íslandsmótsins 2012 og 2013 . Mikil vinna hefur undanfarna mánuði verið lögð í að undirbúa bílinn sem best fyrir átök sumarsins . Hægt er að fylgjast með hvernig þeim félögum gengur á Facebook síðunni TímON rallý .